ભારતમાં દર વર્ષે એવરેજ ૮૦૦ સ્‍ટાર્ટઅપ કંપનીઓ સ્‍થપાઇ રહી છે પરંતુ ઇનોવેશનના અભાવે મોટાભાગના સ્‍ટાર્ટઅપ ફેઇલ થઇ જાય છે. છેલ્લા બે વર્ષમાં ભારતમાં ૧૫૦૦ થી વધુ સ્‍ટાર્ટઅપ શરૂ થઇને બંધ થઇ ગયા છે. કેન્‍દ્રની મોદી સરકારનો દાવો છે કે ૨૦૨૦ સુધીમાં ભારતમાં ૧૧૫૦૦ સ્‍ટાર્ટઅપ બિઝનેશ શરૂ થયેલા હશે અને તેમાં ૨,૫૦૦,૦૦ને નોકરી મળી હશે. હાલ તો સ્‍ટાર્ટઅપની કંપનીઓ ૫૦૦૦ સુધી પણ પહોંચી શકી નથી. નિષ્‍ણાંતો કહે છે કે ઇનોવેશન નહીં હોય તો સ્‍ટાર્ટઅપ બિઝનેશ ચાલી શકશે નહીં. મોદી સરકારના વાણિજય અને ઉદ્યોગ મંત્રી સુરેશ પ્રભુએ ગુજરાતમાં આવીને બહું સારી વાત કહી છે. તેમણે કહ્યું છે કે- ‘જો કોઈ સ્‍ટાર્ટ અપને સફળ બનાવવું હોય તો બજારમાં ગેપ(અવકાશ) ક્‍યા છે તે શોધવું જોઈએ અને તેની આસપાસ વેપાર મોડલ તૈયાર કરવું જોઈએ.' તેમણે કહ્યું છે કે શરૂ થનારા દરેક સ્‍ટાર્ટ અપ ટકી ન શકે. પરંતુ બજારની જરૂરીયાતને ધ્‍યાનમાં રાખીને, જે ક્ષેત્ર હજુ વણખેડાયેલું હોય, એવા ક્ષેત્રમાં સ્‍ટાર્ટ અપ સફળ થવાની સંભાવના વધી જાય છે. અંતઃપ્રેરણા (Intuition) એ જીવનની અત્‍યંત મહત્‍વની બાબત છે. પોતાની અંતઃકરણથી આવતા વિચારો પર વિશ્વાસ ન કરે એ વ્‍યક્‍તિ સફળ થઇ શકતો નથી. આ માટે યુવાન ઉદ્યોગ સાહસિકોને તેમણે સલાહ આપી હતી કે તમારી આંખો ખુલ્લી રાખો, બરાબર વિચારો અને બજારમાં રહેલા એ ગેપને શોધી કાઢો તથા એ ગેપને પૂરો કરવા માટે વેપાર મોડલ તૈયાર કરો.